Talle vrae ná seun by Pta-oord sterf | Maroela Media
Talle vrae ná seun by Pta-oord sterf
Bohlale Mokoena. Foto: Best Care-ambulansdienste
Die eienaar van die Zambibush Resort in die noorde van Pretoria waar 'n sewejarige seun se liggaam Sondag in een van die swembaddens gevind is, het Woensdag gesê "dit is 'n raaisel" dat sy liggaam nie vroeër gevind is nie.
Bruwer Nel, eienaar van Zambibush, het in 'n verklaring gesê die tragiese dood van Bohlale Mokoena die afgelope naweek is vir al die personeel by die oord 'n groot skok. "Ons is saam met sy familie verskriklik hartseer oor die tragedie en het ná die ontdekking van Bohlale se liggaam alles in ons vermoë gedoen om die gesin te ondersteun," het Nel gesê.
Maroela Media het vroeër berig Bohlale het omstreeks 16:00 Saterdag by die oord vermis geraak. Volgens sy ma het hy "binne minute" net verdwyn. Personeellede van die oord en lede van die publiek het ure lank na Bohlale gesoek, maar sonder enige sukses.
Nel het gesê daar was skole wat die naweek die oord besoek het en hulle is genader om vas te stel of Bohlale nie dalk op 'n manier saam met een van die groepe in 'n bus beland het nie. "Die swembaddens, visdamme en die veld rondom die oord is deursoek," het hy gesê.
Zambibush Resort in Pretoria. Foto: http://zambibush.co.za
Die plaaslike gemeenskapspolisiëringforum (GPF), Best Care-ambulansdienste en die Tshwane-nooddienste is later ook ontbied om met die soektog te help.
Bohlale se liggaam is Sondagoggend deur 'n bestuurder van Zambibush in een van die swembaddens gevind. "Dit is vir ons 'n raaisel dat Bohlale se liggaam nie vroeër gevind is nie, aangesien die swembad waarin hy gevind is, se water helder is," het Nel gesê.
"Zambibush Resort hoop dat 'n polisieondersoek lig sal werp op die gebeure wat tot die tragiese dood van Bohlale gelei het. Ons sal alles in ons vermoë doen om die oorsaak van hierdie voorval vas te stel en te verseker dat families steeds veilig by die oord kan ontspan. Daarom gee ons ook ons volle samewerking aan die polisie om te probeer vasstel wat tot die voorval gelei het."
Beamptes by die oord tydens die soektog. Foto: Best Care-ambulansdienste
Talle mense het vandeesweek op Zambibush se amptelike Facebook-blad dit bevraagteken hoe dit moontlik is dat Bohlale se liggaam eers die volgende dag gevind is indien daar in al die swembaddens gesoek is. Ander het dit bevraagteken of daar lewensredders aan diens was om 'n ogie oor die swembaddens te hou en hoekom die polisie se hulp nie onmiddellik ingeroep is toe die seun vermis geraak het nie.
Nel het gesê die oord het wel voltydse glybaan- en swembadtoesighouers, noodhulppersoneel en veiligheidsmaatreëls soos dit deur aanspreeklikheidsversekering vereis word.
Kapt. Mavela Masondo, woordvoerder van die polisie, het aan Maroela Media gesê die polisie is steeds besig met 'n geregtelike doodsondersoek na die saak.
Panayiotou: Staat onkant gevang oor verdediging se getuie
[Foto's] Reusehaelkorrels tref Hoedspruit
Ek kan nie die nuusberigte lees op my iphone app nie. Alles maak oop tot voor due berigte? Wat gaan aan
Ja, dis is omtrent 'n raaisel, veral met so baie mense wat help soek het. Nou moet ek maar goor klink maar was daar enigsins drank betrokke by die ouers se geselskap? Daar is meer agter die storie as die oord wat nou die skuld moet kry vir ander mense (dalk die ouers) se agterlosigheid. Ek laat my nie vertel 'n kind raak binne minute weg, verdrink in 'n swembad wat sekerlik deur duikers deursoek is, en word eers die volgende oggend gevind na so baie mense help soek het na die kind.
Dit maak baie sin dat die arme kind nie verdrink het nie. Van die begin af vermoed hy is dalk vermoor en in die swembad gegooi die oggend voor hy gevind is. Wat bewys die nadoodse ondersoek – het hy verdrink of is hy aangerand/vermoor en toe in die swembad gelos? Daar is geen ander keuse vir mense om hul kinders die heeltyd self op te pas nie. Tuis, winkels, vakansieplekke. Niks is meer dieselfde nie – aanvaar daardie feit en lê streng reëls neer oor afdwaal en gou weghol om iets anders te gaan doen. Ongelukkig is dit nou… Lees meer »
Weet van n kind wat amper daar verdrink het waar n pa die kind gehelp het met geen "lewensredder of helper"in sig by Zambibush nie.Toe hulle aangevat is daaroor toe is die bestuur baie ongeskik gewees.Nee hulle jaag net geld na,hoe meer in die plek kan inkom hoe beter.Jammer oor die seun se dood,maar daar def n slang in die gras……
Hoe vuil was daardie swembaddens as polisieduikers moes inkom om te kom soek na die kind? En dan is die swembaddens blykbaar nie eers diep nie… Nee wat, ek hou maar verby daardie oord!